‘พฤกษา’ได้คอนโดช่วยพยุงกำไร
วิกฤตน้ำท่วม &#8220;พฤกษา&#8221; กำไรหด 19% เหตุลูกค้าชะลอซื้อบ้านเดี่ยวทาวน์เฮาส์ได้ยอดขายคอนโดมิเนียมพุ่ง 26% พยุง
21 ก.พ. 2555

วิกฤตน้ำท่วม “พฤกษา” กำไรหด 19% เหตุลูกค้าชะลอซื้อบ้านเดี่ยวทาวน์เฮาส์ได้ยอดขายคอนโดมิเนียมพุ่ง 26% พยุง 
นายสมบูรณ์ วศินชัชวาล ผู้ช่วยกรรมการผู้จัดการสายงานบัญชีการเงิน บริษัท พฤกษา เรียลเอสเตท (PS) เปิดเผยว่า ผลประกอบการปี 2554 บริษัทมีกำไรสุทธิ 2,835 ล้านบาท กำไรต่อหุ้น 1.28 บาท ลดลง 19% เทียบช่วงเดียวกันปี 2553 มีกำไรสุทธิ 3,488 ล้านบาท กำไรต่อหุ้น 1.58 บาท 
PS มีรายได้รวมเท่ากับ 23,422 ล้านบาท ใกล้เคียงกับช่วงเดียวกันปี 2553 ซึ่งรายได้จากอาคารชุดเพิ่มขึ้น 950 ล้านบาท หรือ 26% แต่รายได้จากการขายบ้านทาวน์เฮาส์ลดลง 451 ล้านบาท หรือลดลง 3.5% และรายได้จากบ้านเดี่ยวลดลง 577 ล้านบาท ลดลง 8.4% เนื่องจากปัญหามหาอุทกภัยที่เกิดขึ้นในไตรมาส 4/2554 ทำให้ลูกค้าชะลอการซื้อบ้านและโอนกรรมสิทธิ์ จึงเป็นปัจจัยหนึ่งที่ทำให้รายได้จากการขายอสังหาริมทรัพย์ของบริษัทใกล้เคียงปี 2553 
ขณะเดียวกันต้นทุนขายอสังหาริมทรัพย์ปีที่ผ่านมาเท่ากับ 63% ของรายได้จากการขายเพิ่มขึ้นเล็กน้อย 0.82% ส่วนหนึ่งมาจากราคาวัสดุก่อสร้างที่เพิ่มสูงขึ้น 
นอกจากนี้ มาตรการทางภาษีของรัฐบาลสิ้นสุดลง ในส่วนของการลดอัตราภาษีธุรกิจเฉพาะและค่าธรรมเนียมการโอน ส่งผลให้ค่าใช้จ่ายส่วนนี้เพิ่มขึ้น 274 ล้านบาท ต้นทุนทางการเงินเพิ่มขึ้น 70.3 ล้านบาท หรือ 105% เป็นผลจากบริษัทได้กู้ยืมเงินจากสถาบันการเงินเพิ่มขึ้นเป็นจำนวนมาก เพื่อใช้ขยายตัวของธุรกิจ 
ด้านค่าใช้จ่ายในการบริหารเพิ่มขึ้น 267 ล้านบาท หรือ 12% เนื่องจากการตั้งประมาณการด้อยค่าของสินทรัพย์เพิ่มขึ้น 76 ล้านบาท ประมาณความเสียหายที่อาจเกิดขึ้นจากคดีความเพิ่มขึ้น 94 ล้านบาท และค่าใช้จ่ายบริหารอื่นๆ เพิ่มขึ้น 97 ล้านบาท ส่วนค่าใช้จ่ายในการโฆษณาและส่งเสริมการขายลดลง 148 ล้านบาท 
“สิทธิประโยชน์ของการลดภาษีเงินได้จากการตลาดหลักทรัพย์หมดลงในปี 2554 ทำให้เสียภาษีเงินได้เพิ่มขึ้นจาก 25% เป็น 30% หรือเสียภาษีปีที่ผ่านมาเท่ากับ 1,071.4 ล้านบาท หรือเท่ากับ 4.6% ของรายได้รวม ซึ่งสูงกว่าปีก่อนที่เสีย 1,048.1 ล้านบาท หรือเท่ากับ 4.5% ของรายได้รวม” 
ด้านบริษัท แอล.พี.เอ็น. ดีเวลลอปเมนท์ (LPN) ปี 2554 กำไรสุทธิ 1,917.26 ล้านบาท กำไรต่อหุ้น 1.30 บาท เพิ่มขึ้น 280 ล้านบาท หรือ 17%